**AS "Augstsprieguma tīkls" ziņojums par pārdispečēšanu saskaņā ar Eiropas Parlamenta un Padomes 2019.gada 5.jūnija Regulas (ES) 2019/943 par elektroenerģijas iekšējo tirgu 13.panta 4.punktu par 2020.gadu**

Saskaņā ar Eiropas Parlamenta un Padomes 2019.gada 5.jūnija Regulas (ES) 2019/943 par elektroenerģijas iekšējo tirgu (turpmāk – Regula 2019/943) 13.panta 4.punktu pārvades sistēmu operatori un sadales sistēmu operatori vismaz reizi gadā iesniedz ziņojumu kompetentajai regulatīvajai iestādei par to:

1. ciktāl ir izstrādāti un cik efektīvi ir tirgbalstīti pārdispečēšanas mehānismi, kas paredzēti elektroenerģijas ražošanas ietaisēm, enerģijas uzkrāšanas ietaisēm un pieprasījumietaisēm;
2. kādu iemeslu dēļ, kādiem MWh apjomiem un kāda veida ražošanas resursiem tiek piemērota pārdispečēšana;
3. kādi pasākumi ir veikti, lai nākotnē samazinātu vajadzību pēc lejupvērstas pārdispečēšanas attiecībā uz elektroenerģijas ražošanas ietaisēm, kuras izmanto atjaunojamos energoresursus vai augstas efektivitātes koģenerāciju, ietverot investīcijas tīkla infrastruktūras digitalizācijā un elastīgumu uzlabojošos pakalpojumos.

Baltijas jaudas aprēķināšanas reģiona (turpmāk – Baltijas JAR) pārvades sistēmas operatori (turpmāk – PSO) 2019.gada novembrī saskaņā ar Komisijas 2015.gada 24.jūlija Regulas (ES) 2015/1222, ar ko izveido jaudas piešķiršanas un pārslodzes vadības vadlīnijas (turpmāk – CACM Regula) 35.panta 3.punktu, iesniedza Baltijas JAR regulatīvajām iestādēm ziņojumu “Baltijas JAR - ziņojums, ar kuru novērtēta pakāpeniska mehānismu un līgumu koordinēšana un saskaņošana attiecībā uz pārdispečēšanu un kompensācijas tirdzniecību saskaņā ar ES Regulas 1222/2015 35.panta 3.punktu”[[1]](#footnote-2) (turpmāk – Ziņojums). Ziņojumā Baltijas JAR PSO informē par Visu Baltijas JAR PSO kopīgas koordinētas pārdispečēšanas un kompensācijas tirdzniecības metodikas saskaņā ar CACM Regulas 35.panta 1.punktu (turpmāk – Metodika) ieviešanas statusu, ka arī pielietojamiem pārdispečēšanas un kompensācijas tirdzniecības mehānismiem. Ziņojumā norādīts, ka Baltijas JAR PSO vēl nav ieviesuši Metodiku un ka Baltijas PSO darbības zonā pārdispečēšanas mehānismi netiek izmantoti.

2020.gadā situācija ar Metodikas ieviešanu, ka arī pārdispečēšanas mehānisma izmantošanu nav mainījusies. Metodiku plānots ieviest pēc Jaudas aprēķināšanas metodikas Baltijas jaudas aprēķināšanas reģionā saskaņā ar CACM Regulas 20.panta 2.punktu ieviešanas, jo abas minētās metodikas izstrādātas uz vienotiem principiem un to nosacījumi paredz abu minēto metodiku sasaisti un vienlaicīgu piemērošanu. Būtiski minēt, ka Baltijas JAR PSO starpā joprojām notiek diskusijas, lai vienotos par piemērotāko laiku Jaudas aprēķināšanas metodikas Baltijas jaudas aprēķināšanas reģionā saskaņā ar CACM Regulas 20.panta 2.punktu ieviešanai.

Tāpat jānorāda, ka starp Baltijas PSO līdz 2020.gadam un arī 2020.gadā netika izmantots pārdispečēšanas mehānisms.

Līdz ar to AS “Augstsprieguma tīkls”, izpildot Regulas 2019/943 13.panta 4.punkta prasības, ziņo, ka 2020.gadā AS “Augstsprieguma tīkls” darbības zonā tirgbalstīti pārdispečēšanas mehānismi vēl nebija izstrādāti. Līdz ar to pasākumi, kas varētu būt veikti, lai nākotnē samazinātu vajadzību pēc lejupvērstas pārdispečēšanas attiecībā uz elektroenerģijas ražošanas ietaisēm, kuras izmanto atjaunojamos energoresursus vai augstas efektivitātes koģenerāciju, tiks izstrādāti tikai pēc pārdispečēšanas mehānismu ieviešanas un to darbības analīzes. Savukārt, pārdispečēšanas mehānismu ieviešana un to darbības analīze nākotnes vajadzību risināšanai tiks īstenota, uzsākot vienlaicīgu Metodikas un Jaudas aprēķināšanas metodikas Baltijas jaudas aprēķināšanas reģionā saskaņā ar CACM Regulas 20.panta 2.punktu prasību piemērošanu Baltijas JAR.

1. CCR Baltic - Report assessing the progressive coordination and harmonisation of mechanisms and agreements for redispatching and countertrading in accordance with EU Regulation 1222/2015 Article 35(3) (<https://consultations.entsoe.eu/markets/baltic-ccr-report-assessing-the-progressive-coordi/supporting_documents/Baltic%20CCR%20CACM%20Article%20353%20report.pdf>) [↑](#footnote-ref-2)